**УГОВОР О ОСЛОБАЂАЊУ ОД ОБАВЕЗЕ ПЛАЋАЊА ШКОЛАРИНЕ**

Закључен у Београду дана \_\_\_\_\_\_\_\_\_\_\_\_\_\_\_\_\_. године између:

**Универзитета Метрополитан Београд**, ул. Тадеуша Кошћушка бр. 63, ПИБ: 106922471, Матични бр: 17799614, кога заступа председник проф. др Драган Домазет (у даљем тексту: Универзитет),

и

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** из \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ул. \_\_\_\_\_\_\_\_\_\_\_\_\_\_\_\_\_\_\_\_\_ бр \_\_\_\_\_\_\_\_, ЈМБГ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (у даљем тексту: Полазник)

*Овај уговор се закључује у оквиру пилот програма развијеног у оквиру Ерасмус + пројекта „Introduction of part-time and short-cycle studies in Serbia”, у циљу интензивног школовања и оспособљавања кандидата за обављање посла ЈАВА програмера.*

**Уводне одредбе**

**Члан 1.**

Универзитет и Полазник (у даљем тексту: уговорне стране) споразумно утврђују да је предмет овог Уговора могућност бесплатног похађања **кратког програма “Programiranje u JAVI“**, у складу са правилима Еразмус + програма.

Овим Уговором уговорне стране дефинишу услове похађања кратког програма, као и међусобна права и обавезе, ради успешне реализације Уговора.

**Члан 2.**

Уговорне стране сагласно констатују да ће се Полазник у школској 2017/18. години уписати на кратки програм “Programiranje u JAVI“ на Универзитету Метрополитан. кратки програм “Programiranje u JAVI“ траје 12 месеци и носи 60 ЕСПБ.

Школарина за кратки програм “Programiranje u JAVI“ износи 2.000,00 ЕУР, према важећем ценовнику Метрополитан универзитета у време уписа на студије.

Полазник се ослобађа обавезе плаћања школарине из става 2. овог члана у случају да изврши све обавезе из члана 4. овог Уговора.

**Члан 3.**

Овај Уговор се закључује на одређено време почев од дана почетка школске 2017/2018. године, с роком важности до краја школовања у трајању предвиђеном кратким програмом, или до прекида школовања.

**Обавезе Полазника**

**Члан 4**

Полазник мора реализовати упис на кратки програм у школској 2017/18. години.

Полазник се обавезује:

* да положи све испите из наставног плана кратког програма (укључујући и стручну праксу) у року од 12 месеци, у првом и/или другом испитном року;
* да присуствује свим обукама, радионицама, семинарима и другим предавањима које Универзитет организује у оквиру кратког програма;
* да уради све предиспитне обавезе у предвиђеним роковима;
* да полаже испит у *првом испитном року* из предмета из ког је завршена настава;
* да учествује у анкетама и фокус групама које организује Универзитет;
* прихвати и поштује опште и појединачне акте Универзитета;
* поштује правила Еразмус + програма;
* достојно, у свако време и на сваком месту репрезентује Универзитет;
* сарађује са представницима Универзитета на остваривању овог Уговора;
* на крају студија попуни анкете и формуларе који су предвиђени Еразмус + правилима;
* у случају контроле од стране Еразмус + канцеларије, буде присутан на Универзитету и сарађује са представницима Еразмус + канцеларије;
* да редовно измирује дуговања у вези са услугама Универзитета из чл. 9. овог Уговора, у складу са процедурама Финансијске службе.

**Предмети и испити**

**Члан 5.**

Кратки програм има укупно 13 предмета, укључујући стручну праксу. Стручна пракса траје осам (8) недеља и одржава се након завршетка наставе из свих предмета. Полазник може предложити фирму за обављање стручне праксе, уколико та фирма у систематизацији радних места има Јава програмера. Стручна пракса се може радити и online уз посебан захтев и сагласност фирме. Стручна пракса се брани пред ментором са Универзитета.

Сваки предмет има предиспитне обавезе и радионице у трајању од два (2) дана. Предиспитне обавезе ће бити саопштене на почетку наставе из сваког предмета.

Полазник може изабрати и додатне предмете (изборне предмете), који нису у наставном плану кратког програма, а који су акредитовани у оквиру неког другог студијског програма Универзитета. Сваки додатни предмет се плаћа зависно од броја ЕСПБ (35,00 ЕУР по ЕСПБ у динарској противвредности по средњем курсу НБС на дан уплате).

Након завршетка наставе из сваког предмета, организује се *први испитни рок*. Полазник је дужан да испит полаже у првом испитном року након завршене наставе из тог предмета.

Пријава испита у првом испитном року је бесплатна.

Испити се одржавају искључиво у просторијама Универзитета у Београду и у Нишу.

Уколико Полазник не положи испит у првом испитном року, може наставити са похађањем наставе из других предмета.

Испите које није положио у првом испитном року, Полазник може полагати у *другом испитном року*. Пријава испита у другом испитном року износи 1.500,00 рсд, и није обухваћена ценом школарине.

Уколико Полазник не положи испит (један или више) ни у другом испитном року, губи право наставка бесплатног похађања кратког програма, при чему се примењују одредбе члана 6. овог Уговора.

**Неиспуњење обавеза од стране Полазника**

**Члан 6.**

У случају неиспуњења једне или више обавеза из члана 4. овог Уговора од стране Полазника, раскида се овај уговор, и Полазник губи право наставка бесплатног похађања кратког програма.

Уколико Полазник жели да настави похађање кратког програма, дужан је да сам сноси трошкове кратког програма, на начин и у роковима утврђеним правилима Универзитета (пребацивање на комерцијални програм ЈАВА ПРОГРАМИРАЊЕ).

Неиспуњење једне или више обавеза из члана 4. од стране Полазника констатује координатор на крају школске године (30.09.), на основу извештаја ИСУМ-а (Информациони Систем Универзитета Метрополитан).

**Испуњење обавеза Полазника и издавање сертификата**

**Члан 7.**

У случају испуњења свих обавеза из члана 4. овог Уговора од стране Полазника, издаје се **Сертификат Универзитета Метрополитан о завршеном кратком програму са 60 ЕСПБ за обављање посла ЈАВА ПРОГРАМЕР.**

Полазник који не положи све испите, добија посебну потврду о положеним испитима.

**Обавезе Универзитета**

**Члан 8.**

Универзитет се обавезује да омогући Полазнику оптималне услове похађања кратког програма и обављања обавеза утврђених овим уговором, што подразумева:

* сноси, посредством Еразмус + канцеларије, трошкове школарине кратког програма у периоду важности овог Уговора;
* сноси трошкове пријаве испита само у првом испитном року по завршетку наставе из предмета који се пријављује;
* обезбеђује комплетну литературу, тј, наставне материјале преко Система за е-учење за припрему испита;
* сарађује са Полазником на испуњењу овог уговора;
* обезбеђује ментора сваком Полазнику;
* обезбеђује координатора кратких програма за помоћ Полазницима;
* након успешно завршеног кратког програма издаје Сертификат.

Школарина из тачке 1. става 1. тачка 1. овог члана укључује:

* организацију и реализацију наставе путем система за Е-учење;
* приступ МЕТРОПОЛИТАН Е-учење систему за праћење наставе, који је најсавременији систем Е-учења у Европи;
* литература у електронском облику;
* сви видови консултација са професорима, асистентима и сарадницима (онлине и уживо);
* менторски рад са професорима;
* присуство ваннаставним гостујућим предавањима од стране топ менаџера лидерских компанија у Србији и региону;
* 24 h на располагању најсавременије технички опремљене, климатизоване просторије са wireless (wi-fi) интернет конекцијом;
* приступ стручним конференцијама и семинарима;
* приступ библиотеци;
* техничка подршка.

**Члан 9.**

Полазник се обавезује да сам сноси трошкове услуга које пружа Универзитет, а које нису наведене у чл. 8, према важећем ценовнику Универзитета.

**Раскид уговора**

**Члан 10.**

Уговорне стране могу споразумно раскинути овај Уговор и договорити услове раскида.

У случају једностраног раскида, отказни рок је 15 дана од дана писменог обавештавања о раскиду (обавештење се може доставити и путем електронске поште).

**Члан 11.**

У случају да Полазник не испуњава своје обавезе у складу са чланом 4. овог уговора, Универзитет има право једностраног раскида овог Уговора, при чему се примењују одредбе члана 6. овог Уговора.

**Члан 12.**

Уговор се аутоматски раскида у случају да Полазник:

* напусти кратки програм;
* испише се са кратког програма који је наведен у члану 1. овог Уговора;
* не поштује опште и појединачне акте Универзитета;
* учини тежу дисциплинску повреду, а посебно у случају:
* намерног уништавања рачунарске опреме и средстава за рад;
* физичког напада на службене особе Универзитета, професоре или друге студенте и/или полазнике;
* изношење неистина или клевета на рачун Универзитета.

У случају раскида Уговора у складу са ставом 1. овог члана, примењују се одредбе члана 6. овог Уговора и одредбе других општих аката Универзитета.

**Завршне одредбе**

**Члан 13.**

Све међусобне спорове који би могли настати у тумачењу овог Уговора или његове примене, уговорне стране ће првенствено покушати да реше споразумом и договором.

За спорове које уговорне стране не успеју решити споразумно, уговорне стране уговарају надлежност суда у Београду.

**Члан 14.**

Уговорне стране потврђују да су упознате са садржајем и значењем одредби овог Уговора, те да се одричу права на побијање уговора из разлога неразумевања истог.

**Члан 15.**

За све што није изричито предвиђено овим Уговором примењиваће се важеће одредбе Закона о облигационим односима Републике Србије и других применљивих Закона Републике Србије.

**Члан 16.**

Овај уговор састављен је у 3 (три) истоветна примерка, од којих 2 (два) за Универзитет и 1 (један) за Полазника.

Метрополитан Универзитет Полазник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Драган Домазет *име и презиме*